**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.11.2022, ora 08.00 – 17.11.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.11.2022, ora 07.00**

**RÂURI**

**Debitele au fost în general staționare.**

Debitele se situează în general la valori sub mediile multianuale lunare, cu coeficienți moduli cuprinși între 30-70% din normalele lunare, mai mari (70-90% din normalele lunare) pe cursurile superioare ale Vişeului, Bârzavei, Bistriţei, Trotuşului și pe unii afluenți din bazinul superior al Dâmboviței și mai mici (sub 30% din mediile multianuale lunare) pe râurile din bazinele hidrografice: Moravița, Caraș, Nera, Cerna, Motru, Lotru, Olteț, Tazlău, Râmnicu Sărat, Bârlad şi Jijia şi pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

Sunt posibile creșteri de niveluri și debite pe unele râuri din zona de deal și munte, mai ales pe cele din nordul, centrul, estul și sud-estul țării, ca urmare a precipitațiilor prognozate, izolat mai însemnate cantitativ, și propagării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.11.2022 **a fost staționar, având valoarea de** **2500 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în scădere pe sectorul Gruia-Turnu Măgurele și în creștere pe sectorul Zimnicea-Tulcea.

**Debitul la intrarea în ţară** (secţiunea Baziaş) **va fi** **staționar (2500 m3/s).**

În aval de Porțile de Fier debitele vor fi în scădere pe sectorul Gruia-Giurgiu și în creștere pe sectorul Oltenița-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 14 mc/s;

-r. Dâmbovița: ac. Văcărești: 2,5 mc/s;

-CA2: 2.5 mc/s;

-Der. Mircea Vodă: 1.2 mc/s.

**Administrația Bazinală de Apă Ialomiţa-Buzău**

**B.H. Dunăre**

-sectorul 4 Brăila–Galați – se menține faza de atenționare/avertizare instituită în data de 26.10.2022;

-sector 6.1 Chiciu–Vadu Oii–se menține faza de atenționare/avertizare instituită în data de 25.10.2022;

-sectorul 6 Chiciu–Vadu Oii (amonte Chiciu)–se menține faza de atenționare/avertizare instituită în data de 25.10.2022.

**B.H. Ialomița**

-sectorul 5 Râu Ialomița – izvor - ph Moroeni – se menține treapta III de restricții instituită în data de 04.11.2022.

Pentru celelalte sectoare ale râului Ialomița, în urma analizării debitelor înregistrate/reconstituite în secțiunile de control, nu a fost necesară aplicarea “Planului de restricții și folosire a apei în perioade deficitare”.

**B.H. Buzău și B.H. Calmățui**

Pentru sectoarele de pe râurile Buzău și Călmățui, în urma analizării debitelor înregistrate/reconstituite în secțiunile de control, nu a fost necesară aplicarea “Planului de restricții și folosire a apei în perioade deficitare”.

**2.** **Situaţia meteorologică în intervalul 16.11.2022, ora 08.00 –17.11.2022, ora 06.00**

**În ţară** valorile termice diurne s-au situat în jurul normelor climatologice, cu excepția unor zone restrânse din Banat, nordul Munteniei și din zona de munte, unde vremea a fost caldă pentru această dată (abaterea pozitivă a fost 5 până la 7 grade). Cerul a fost mai mult noros, însă în regiunile sudice, în a doua parte a zilei, în mare parte nebulozitatea stratiformă s-a disipat. Pe parcursul zilei a plouat slab și trecător în vestul, centrul și nordul țării, iar începând cu orele serii aria ploilor, local moderate cantitativ, a fost în extindere treptată și a cuprins Crișana, Banatul, Maramureșul, cea mai mare parte a Transilvaniei și Olteniei, nordul și centrul Moldovei și vestul Munteniei. Cantitățile de apă au depășit izolat 15...20 l/mp în nord-vestul teritoriului, până la 42 l/mp în Munții Apuseni. În zona montană înaltă la altitudini mai mari de 1800 m s-au semnalat precipitații mixte. Vântul a suflat slab și moderat. S-a menținut strat de zăpadă pe suprafețe mici, la altitudini de peste 2000 m în Carpații Meridionali, unde măsura pe platformele stațiilor meteo 2-5 cm în Masivele Făgăraș și Bucegi. Temperaturile maxime s-au încadrat între 3 grade la Miercurea Ciuc și 18 grade la Pătârlagele, iar la ora 06 valorile termice erau cuprinse între 1 grad la Întorsura Buzăului și 11 grade la Lugoj și Reșița. În zonele joase pe arii restrânse a mai fost ceață. cu totul izolat asociată cu burniță.

**Observaţie:** în intervalul de diagnoză au fost în vigoare 9 atenționări cod galben pentru fenomene meteorologice periculoase imediate, 4 emise de către SRPV Bacău,2 emise de către SRPV Sibiu, 2 emise de către CNPM pentru Muntenia și 1 emisă de către SRPV Constanța.

**La Bucureşti,** valorile de temperatură diurne, în creștere ușoară față de ziua anterioară, s-au situat în jurul celor normale datei. Nebulozitatea joasă stratiformă a persistat în prima parte a zilei, apoi cerul a fost variabil spre parțial noros. Vântul a suflat slab și moderat. Temperatura maximă a fost de 10 grade la Afumați și 11 grade la Băneasa și Filaret, iar la ora 06 erau 8 grade la toate stațiile meteorologice.

**3. Prognoza meteorologică în intervalul 17.11.2022, ora 08.00–18.11.2022, ora 8.00**

**În ţară,** în nord-estul teritoriului vremea se va răci semnificativ, iar în celelalte regiuni valorile termice se vor menține în general peste mediile multianuale specifice acestei date. Astfel, temperaturile maxime vor fi de la 4 grade în nordul Moldovei până spre 16...17 grade în sudul Olteniei, sud-vestul Munteniei și pe litoral, iar cele minime în general între 0 și 8

grade. Înnorările vor fi persistente în nordul, centrul, estul și sud-estul țării, unde mai ales pe parcursul zilei va ploua pe arii extinse, iar în rest cerul va fi temporar noros, iar ploile se vor semnala pe alocuri mai ales la începutul intervalului. În nordul Carpaților Orientali treptat vor predomina ninsorile și local se va depune strat de zăpadă, iar precipitații mixte

se vor semnala și în zona montană înaltă din rest, în general la altitudini de peste 1700 m, precum și în nordul Moldovei și posibil în estul Transilvaniei. Izolat cantitățile de apă vor depăși 10...15 l/mp. Vântul va sufla slab și moderat, cu intensificări la munte, în special pe crestele Carpaților Meridionali și de Curbură, unde rafalele vor depăși 60...70 km/h, iar temporar, mai ales după-amiaza, și în regiunile sudice. Dimineața și noaptea izolat se va semnala ceață.

**La Bucureşti** cerul va prezenta înnorări, iar în prima parte a zilei temporar va ploua. Vântul va sufla slab și moderat, trecător cu unele intensificări după-amiaza. Valorile termice se vor situa peste normele climatologice, astfel temperatura maximă va fi de 13...15 grade, iar cea minimă se va situa în jurul valorii de 4 grade. Pe parcursul nopții vor fi condiții de ceață.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 15.11.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: BV-6** (municipiul Codlea)**, MS-2** (municipiul Târgu Mureș), **IS-2** (municipiul Iași)**, BZ-2** (municipiul Râmnicu Sărat)**, AR-2** (municipiul Arad)**.**

1. **În domeniul solului şi vegetaţiei**

**G.N.M.-C.J. Suceava** informează că în data de 15.11.2022, la ora 14:50, pe amplasamentul fostei FAMC (fabrica de aparate de măsură și control) de pe Calea Unirii, nr. 31A din municipiul Suceava s-a produs o poluare cu 200 gr de mercur a 2 mp de platformă betonată dintr-o hală în urma spargerii accidentale a unui termometru de către muncitori. Personalul CBRN din cadrul I.S.U. Suceava a recuperat mercurul deversat și cioburile în jurul orei 15:30. Nu s-au înregistrat victime.

**A.P.M. Timiș** informează că în data de 09.11.2022, la ora 08:00, s-a produs o poluare cu 50 l de țiței și 200 l de apă sărată a 45 mp de sol în urma fisurării colectorului de pompare Parc 2 Variaș–Depozit Satchinez-tronson 6” aparținând operatorului Expert Petroleum. **Măsuri:** la ora 08:20 a fost izolat colectorul, reparația acestuia prin montare de șarnieră fiind finalizată la ora 11:40, suprafața afectată a fost curățată, rezultând 12 mc de sol contaminat, care a fost transportat la Punctul de colectare deșeuri periculoase Satchinez, urmând să fie preluat de S.C. Stilo Evora S.R.L. pentru tratare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 Direcția Comunicare